谢灵运
初去郡
彭薛裁知耻，贡公未遗荣。
或可优贪竞，岂足称达生？伊余秉微尚，拙讷谢浮名。
庐园当栖岩，卑位代躬耕。
顾己虽自许，心迹犹未并。
无庸妨周任，有疾像长卿。
毕娶类尚子，薄游似邴生。
恭承古人意，促装反柴荆。
牵丝及元兴，解龟在景平。
负心二十载，于今废将迎。
理棹遄还期，遵渚骛修垧。
遡溪终水涉，登岭始山行。
野旷沙岸净，天高秋月明。
憩石挹飞泉，攀林搴落英。
战胜臞者肥，止监流归停。
即是羲唐化，获我击壤声！